Հաջորդ հարցը, որը առաջին անգամ տրվեց վարչապետին, վերաբերում էր օֆշորներին: Գնահատվե՞լ են արդյոք օֆշորների ազդեցությունը մեր տնտեսության վրա: Խնդիրն այն է, որ այս տարի օտարերկրյա ամենախոշոր ներդրումները արձանագրվել են օֆշորներից` Կիպրոսից եւ Լիխտենշտեյնից: Բացի դրանից, համառ լուրեր են պտտվում, որ շուկայում մոնոպոլ դիրքեր ունեցող կամ առնվազն խոշոր մասնաբաժին ունեցող ներկրողները, ինչպես նաեւ հանքահումքային ոլորտի ընկերությունները օֆշորային գոտիներում ընկերություններ են բացում, եւ այդ ընկերությունները ընդգրկելով ներկրման եւ արտահանման իրենց շղթայում, խուսափում են հարկերից: Օրինակ, որեւէ երկրից ապրանքը էժան գնով գնում է օֆշորային ընկերությունը եւ թանկ գնով վաճառում ներկրողին: Ներկրողը իր հաշվետվություններում ցույց է տալիս, որ ապրանքը թանկ գնով է առել, հետեւաբար հարկերը քիչ է վճարում, մինչդեռ հիմնական շահույթը կուտակվում է նույն ներկրողի կողմից օֆշորում բացված ընկերության հաշվին: